Številka: 625-4/2018-74

Datum: 8.06.2021

|  |
| --- |
|  |

Maistrova ulica 10, 1000 Ljubljana T: 01 369 59 00

F: 01 369 59 01

E: gp.mk@gov.si

www.mk.gov.si

ARHIVSKI SVET

|  |
| --- |
| **Zadeva: Zapisnik 6. seje Arhivskega sveta** |
|  |

Naslov, prostor in čas seje:

* seja Arhivskega sveta
* 6. seja
* Sestanek preko aplikacije zoom
* v petek, 4. junija 2021, od 10.00 do 11.30 h

Prisotni:

- člani Arhivskega sveta

1. doc. dr. Matevž Košir, predsednik
2. izredni prof. dr. Peter Pavel Klasinc, član
3. dr. Andrej Nared, član
4. mag. Nina Zupančič Pušavec, članica
5. dr. Bojan Himmelreich, član

Dnevni red:

1. Pregled sklepčnosti in potrditev dnevnega reda
2. Potrditev zapisnika 5. seje Arhivskega sveta (priloga zapisnik)
3. Pregled dela medarhivskih delovnih skupin (priloga letno poročilo o delu medarhivskih delovnih skupin v letu 2020)
4. Povzetek letnih poročil slovenskih arhivov za leto 2020 (sklep 5. seje)
5. Arhivska služba pri ustvarjalcih (priloga dopis)
6. Pobuda za podelitev koncesije za študij arhivistike na AMEU
7. Razno

**Ad 1)**

**Preverjanje sklepčnosti in potrditev dnevnega reda**

Predsednik dr. Matevž Košir je ugotovil, da so na seji navzoči vsi člani Arhivskega sveta. Člani so potrdili dnevni red.

**Ad 2)**

**Potrditev zapisnika prejšnje seje**

Člani Arhivskega sveta so sprejeli naslednji sklep:

Potrdi se zapisnik 5. seje št. 625-4/2018-69 z dne 3.2.2021.

**Ad. 3)**

**Delo medarhivskih delovnih skupin v letu 2020**

Predsednik je podal povzetek dela medarhivskih delovnih skupin. Aktivnosti delovnih skupin je v letu 2020 močno zaznamovala epidemija, kljub temu so prilagodile aktivnosti, in so delovale, kljub izjemnim okoliščinam, ki so posledica epidemije. Posebno tvorno se je pokazalo sodelovanje delovnih skupin na področju priprave pisnih strokovnih navodil za istovrstne ustvarjalce. To velja posebno za skupini za upravo in pravosodje. Skupine so imele zaradi epidemije težave pri organizaciji izobraževanj, kar velja posebno za skupino za zdravstvo in socialno varstvo. Skupina za področje kulture in znanosti bo problematiko področja strnila v nekaj člankih. Delovanje skupin se je izkazalo za pomembno pri izmenjavi strokovnih mnenj in reševanju skupnih arhivskih strokovnih problemov. Koristnost delovanja skupin se je pokazala tudi na primeru reševanja problematike Slovenskega gledališkega inštituta. Člani sveta so prejeli letno poročilo o delu medarhivskih delovnih skupin v letu 2020.

Sklep:

Svet je sprejel poročilo o delovanju medarhivskih delovnih skupin za leto 2020 kot uspešno. Za prihodnje poročilo naj koordinator poleg poročila pripravi še krajši povzetek o glavnih dosežkih dela skupin, kako se ta odražajo v arhivski teoriji in praksi.

**Ad. 4) Povzetek letnih poročil slovenskih arhivov za leto 2020**

Na področju arhivske dejavnosti je mogoče na podlagi pregleda poročil o delu arhivov v letu 2020 in primerjave z njihovimi programi dela ugotoviti, da so bili doseženi cilji večinoma izvedeni skladno z zastavljenimi cilji in prioritetami. Javni arhivi hranijo 83.436 tekočih metrov arhivskega spisovnega gradiva, od tega so v letu 2020 pridobili 823,8 tekočih metrov spisovnega gradiva. Opravljenih je bilo 619 obiskov javnopravnih oseb, izdanih 169 navodil za odbiranje in izvedenih 265 strokovnih nadzorov pri javnopravnih osebah. Arhivi so organizirali 32 seminarjev za delavce, ki delajo z dokumentarnim gradivom, na katerih je bilo 824 udeležencev, opravljenih je bilo 254 preizkusov strokovne usposobljenosti. V strokovno obdelavo je bilo zajetih 583 fondov in zbirk. Zaradi materialnega varstva arhivskega gradiva je bilo narejenih 104.876 digitalnih in mikrofilmskih posnetkov. Izdanih je bilo 6.370 potrdil. V znanstveno raziskovalne namene je arhivsko gradivo uporabljalo 2.884 uporabnikov, zaradi pravnega interesa pa 7.395 uporabnikov. Za uporabnike je bilo izdelanih 197.758 reprodukcij arhivskega gradiva. Arhivi so pripravili 36 lastnih razstav in 5 gostujočih razstav, izdanih je bilo 20 publikacij, katalogov oziroma objav virov. Organizirana so bila vodenja šolskih in drugih skupin po arhivih s predstavitvijo arhivov, arhivske dejavnosti in arhivskega gradiva za 1326 obiskovalcev. Izvedenih je bilo 71 predavanj. Značilna je obsežna strokovna bibliografija zaposlenih v arhivih, v omejenem obsegu so se nadaljevale aktivnosti na področju mednarodnega sodelovanja in evidentiranja arhivskega gradiva v tujini, aktivnost vseh arhivov pri popularizaciji dejavnosti, pozornost je bila namenjena tudi informatizaciji.

V letu 2020 je delo v arhivih potekalo v spremenjenih razmerah. Vsa arhivska opravila so se izvajala, vendar pa so se razmerja in poudarki med njimi spremenili. Zaradi epidemije covid 19 je delo v arhivih potekalo sorazmerno tekoče, nekatere dejavnosti so bile sicer v posameznih obdobjih v celoti ustavljene, druge pa so se izvajale v omejenem obsegu. V primerjavi z letom 2019 so se v letu 2020 povečala opravila, ki niso bila vezana neposredno na teren in neposredni stik z uporabniki. Povečala se je predvsem strokovna obdelava arhivskega gradiva in število izdanih publikacij. Delni upad beležimo pri prevzemih arhivskega gradiva, obiskih ustvarjalcev, številu izdanih potrdil, številu strokovnih nadzorov, številu seminarjev za ustvarjalce. Prav tako delni upad beležimo tudi pri uporabi arhivskega gradiva in popularizacijski dejavnosti.

Sklep: Svet ugotavlja, da so se slovenski arhivi odzvali na epidemijo in dobro prilagodili delo novim razmeram. Arhivski svet opozarja na zmanjševanje števila zaposlenih in kadrovsko podhranjenost arhivske službe, kar izhaja iz preglednic. Ta je posebno izrazita v Arhivu Republike Slovenije, zato Arhivski svet apelira na ministrstvo, da to upošteva v svojih kadrovskih načrtih.

**Ad 5.) Arhivska služba pri ustvarjalcih (priloga dopis) in Ad. 6.) Pobuda za podelitev koncesije za študij arhivistike na AMEU**

Ker se je v razpravi izkazalo, da sta 5. in 6. točka dnevnega reda medsebojno povezani, so se člani Arhivskega sveta strinjali, da se je obravnava točk združila.

Peter Pavel Klasinc je podrobneje predstavil potrebo po ustrezno izobraženih kadrih, ki bi skrbeli za poslovanje z dokumenti in arhiviranje pri ustvarjalcih. Analiza AMEU je bila priložena k 5. točki dnevnega reda. Zato smatra, da je potrebno, da se za te potrebe podeli ustrezna koncesija za tovrstno izobraževanje. Pobuda je bila poslana na Ministrstvo za izobraževanje, znanost in šport, ki bo preučilo potrebe po tovrstni koncesiji. Predstavitvi je sledila razprava.

Sklep: Arhivski svet podpira skrb za ustrezno izobraženost uslužbencev, ki delajo z dokumentarnim gradivom.

**Ad. 7.) Razno** Arhivski svet je bil seznanjen z začetkom dela medarhivske delovne skupine za področje informatike (28.5.2021), ki je bila na novo imenovana v letu 2021. Skupina je imela ustanovni sestanek in potrdila poslovnik. V letu 2021 so bili zaradi upokojitev imenovani tudi novi člani v nekatere druge delovne skupine. Prav tako so bili člani Arhivskega sveta seznanjeni z (novim) dopisom/pozivom Ministrstva za kulturo, ki se nanaša na zbiranje gradiva v Slovenskem gledališkem inštitutu (št. 0140-13/2020/9 z dne 4.5.2021).

Vsi sklepi pri vseh točkah dnevnega reda so bili potrjeni soglasno.

Zapisal:

doc. dr. Matevž Košir

predsednik Arhivskega sveta